tartuNLP/wikipedia-smugri-20251201 huggingface dataset:
Iisrael 2018. aasta taliolümpiamängudel

Iisrael osales 2018. aasta taliolümpiamängudel Pyeongchangis kümne sportlasega, kes võistlesid neljal spordialal.
Iisraeli esindasid iluuisutamises Oleksi Bõtšenko, Daniel Samohin, Paige Conners, Jevgeni Krasnopolski, Adel Tankova, Ronald Zilberberg ja Aimee Buchanan, lühirajauisutamises Vladislav Bõkanov, skeletonis Adam Edelman ning mäesuusatamises Itamar Biran.
Edgar Viidakas

Edgar Viidakas (sündinud 14. septembril 1929 Väinjärve vallas) on endine eesti tööstustööline ja Eesti NSV Ülemnõukogu saadik.
Ta töötas Tallinna Ekskavaatoritehase treialina.
Aastatel 1963–1967 oli ta Eesti NSV Ülemnõukogu VI koosseisu saadik ja Eesti NSV Ülemnõukogu Presiidiumi liige. 
Eesti meistrivõistlustel kardispordis võitis ta 175 cm² klassis 1966. aastal pronksi ja 1967. aastal hõbeda ning 1968. aastal jäärajal hõbemedali.
Margavahetuspaanika

Margavahetuspaanika ehk marganali ehk fimminali oli 1991. aasta veebruaris Eesti Televisiooni huumorisaate "Ivar Vigla sou" mõjul maad võtnud üle-eestiline paanika, mille käigus tekitasid Soome marku mõneks muuks valuutaks vahetada soovivad inimesed valuutavahetuspunktides äkitselt väga pikki järjekordi.
Margavahetuspaanika põhjustas Eesti toona ainsas telekanalis Eesti Televisioonis 16. veebruaril 1991 eetris olnud huumorisaade "Ivar Vigla sou", kus televaatajate silmis usaldusväärsena näivate isikute suu läbi anti teada, et järgmisest esmaspäevast kaotavad Soome toonase valuuta Soome marga 100-margased rahatähed kehtivuse. See rublaaegne teade erutas eeskätt Soome marku omavaid eestlasi, ent ajas segadusse ka paljusid soomlasi. Väidetavalt tormanud esimesed Soome markadest vabaneda soovijad valuutavahetuspunktidesse juba enne telesaate lõppu.
Nimelt edastas eeskätt poliitika- ja uudistesaadetest soliidse saatejuhina tuntud Feliks Undusk huumorisaates täiesti tõsise hääle ja olekuga järgmise teate:
"Lugupeetud vaatajad! Tänase erisaate põhjus võib tunduda teile väga halva naljana, kui uudist poleks edastatud Soome Ylesradio [sic!] uudistesaates, kus Soome Panga informatsiooni järgi /---/ on Soome Pank otsustanud sajamargased rahatähed käibelt välja vahetada! Ja põhjuseks on toodud ainult nii palju, et liiga palju marku on läinud käibele väljaspool Soome vabariiki, ligi 12 miljonit marka."
Feliks Unduski edastatud teadet pidid aitama vaatajate jaoks veelgi usutavamaks teha toona eeskätt väliskommentaatorina tuntud Harri Tiido ja pangandustegelasena esinenud Riho Remmel.
Just sama aasta jaanuaris olid ootamatult käibelt kaotatud 1961. aasta 50- ja 100-rublased ning paljud eestlased olid oma rahatagavara kiiresti väärtust kaotavate rublade asemel vahetanud rubladega võrreldes kõvaks valuutaks – Soome markadeks. Televisioonis edastatud margauudise tõttu ruttasid paljud Soome marku vahetama või lihtsalt läbi lööma. Eesti kroon tuli käibele alles 1992. aasta Eesti rahareformiga.
Libauudise tagajärjed.
Väidetavalt olevat telemaja selle paanika tõttu saanud pommiähvarduse ja Soome valitsus nõudnud eestlastelt aru. Vigla ja Unduski tuttavad, kes läksid samuti libauudise õnge, polevat neile pärast seda telesaadet enam tere öelnud. Ivar Vigla on hiljem saate ennenägematut mõju meenutades öelnud, et "see oli Eestimaa suurim häpening, lausa pikkade nugade öö".
Feliks Unduski sõnul oli libauudise väljamõtleja just Ivar Vigla (sündinud 16. veebruaril 1962). Ametliku uudise vorm valiti aga selleks, et väljamõeldis mõjuks tõepärasemalt. Uudise edastaja ehk sõnumitoojana sai ka Feliks Undusk tol ajal ohtralt ähvarduskõnesid ja -kirju. Nii mõnigi kiire rahavahetaja kaotanud kergeusklikkuse tõttu palju raha ja Unduskit ähvardati isegi maha lüüa.
Ka Soome ajakirjanduses ületas margavahetuspaanika uudisekünnise. Näiteks kirjeldab juhtunut ajaleht Helsingin Sanomat, osundades muu seas toonase Eesti valitsuse pressiesindaja Tõnu Otsa ütlust eesti ajalehes Rahva Hääl: "See on psühhohuligaansus!"
JW Formoza

Jednostka Wojskowa Formoza on Poola relvajõudude erivägede üksus. 
Tegemist on meresuunalise eriüksusega, mis sarnaneb ülesannetelt Ameerika Ühendriikide erivägede üksusega DEVGRU ja Suurbritannia Special Boat Service'iga. 
Üksus loodi 1975. aastal, Poola erivägede koosseisu arvati üksus aastal 2007. Kuigi on tegemist meresuunalise eriüksusega, võib Formozavajadusel täita ka muid erioperatsioone.
FORMOZA on osalenud ISAFi koosseisus Afganistani sõjas ja esindab sageli Poola erivägesid NATO reageerimisväes (NRF). Eesti erioperatsioonide väejuhatus on FORMOZA-ga koos osalenud NRF-i koosseisus aastal 2017.
Üksus paikneb Gdynias.
Straupe kirik

Straupe kirik (läti keeles "Straupes luterāņu baznīca") on luteri kirik Lätis Pārgauja piirkonnas Straupe vallas Straupe asulas. See on ainus Läti kirik, mille kellatorn on kirikust eraldi. 
Kirik ehitati 13. sajandil Lielstraupe linnuse osana. 14.–17. sajandil oli kirik Straupe linnuse kirikuks.
1630. aastal langes sisse kiriku katus ja seejärel ei leitud ühtki sakslasest vaimulikku, kes oleks olnud nõus seal jutlusi pidama. Viimaks leiti üks läti soost vaimulik, kelle saksa keele oskus oli aga vilets ja kes seega saksa keeles jutlusi pidada ei suutnud.
Kiriku kellatorn ehitati 1744. aastal.
Marte Olsbu Røiseland

Marte Olsbu Røiseland (sündinud 7. detsembril 1990 Frolandi vallas) on Norra laskesuusataja. Ta on kahekordne taliolümpia hõbemedalist ja kuuekordne maailmameister. Laskesuusatamisega tegeleb Olsbu alates 2005. aastast, maailma karikasarja debüüdi tegi Olsbu 2012. aastal.
Andrea Nahles

Andrea Maria Nahles (sündinud 20. juunil 1970 Mendigis) on Saksamaa poliitik, ta kuulub Saksamaa Sotsiaaldemokraatliku Partei ridadesse.
Ta sündis aastal 1970 Mendigis Mayen-Koblenzi kreisis Rheinland-Pfalzi liidumaal. Aastal 1989 lõpetas ta gümnaasiumi. Seejärel õppis ta Bonni ülikoolis politoloogiat, filosoofiat ja saksa keelt.
Ta kuulub aastast 1988 Saksamaa Sotsiaaldemokraatliku Partei ridadesse. 
Ta oli 17. detsembrist 2013 kuni 27. septembrini 2017 Saksamaa tööminister.
Ta oli 22. aprillist 2018 kuni 3. juunini 2019 Saksamaa Sotsiaaldemokraatliku Partei juht.
Isiklikku.
Ta oli aastatel 2010–2016 abielus kunstiajaloolase Marcus Fringsiga, neil sündis aastal 2011 tütar; aastal 2016 abielu lahutati. Usutunnistuse poolest on ta katoliiklane.
Prantsusmaa 2018. aasta taliolümpiamängudel

Prantsusmaa osales 2018. aasta taliolümpiamängudel Pyeongchangis 107 sportlasega, kes võistlesid 11 spordialal.
Olümpiavõitjaks tulid Perrine Laffont vigursuusatamises, Pierre Vaultier lumelauasõidus, kahel korral Martin Fourcade laskesuusatamises ning laskesuusatamise segateatevõistkond koosseisus Marie Dorin-Habert,
Anais Bescond,
Simon Desthieux,
Martin Fourcade.
Veronika Vítková

Veronika Vitkova (sündinud 9. detsembril 1988 Vrchlabís) on Tšehhi laskesuusataja. 
Välislingid.
Veronika Vitkova - IBU lehel
YIT

YIT Oyj on Soome ehituskontsern. Selle peakontor asub Helsingis.
Kontserni ajalugu ulatub aastasse 1912. Praegusel kujul tegutseb ettevõte alates 1987.
Ettevõtte aktsiad on noteeritud Helsingi börsil.
Eestis tegutseb ettevõtte tütarettevõte YIT Ehitus.
2018. aasta seisuga tegutseb ettevõte 11 riigis kokku umbes 11 000 töötajaga.
Vanessa Hinz

Vanessa Hinz (sündinud 24. märtsil 1992 Münchenis) on Saksamaa laskesuusataja.
Vaali jõgi

Vaali jõgi (afrikaani "Vaalrivier", inglise "Vaal River") on jõgi Lõuna-Aafrika Vabariigis, Oranje jõe suurim parempoolne lisajõgi. Jõe pikkus on ligikaudu 1120 kilomeetrit, valgala 196 438 ruutkilomeetrit. Vaali jõgi algab Mpumalanga provintsist Draakonimägedest Breyteni lähedalt.
Lisa Vittozzi

Lisa Vittozzi (sündinud 4. veebruaril 1995 Pieve di Cadores Veneto maakonnas) on Itaalia laskesuusataja.
Beotukid

Beotukid olid Newfoundlandi saarel elanud indiaani põlisasunikest kütid-korilased. Umbes 1. aastatuhandel pKr rändasid nende eelkäijad Labradori aladelt Kanada kõige idapoolsemale saarele. Nende kultuur kujunes välja 16. sajandi alguseks. Tänaseks on nad koos oma beotuki keelega välja surnud.
Kontakt eurooplastega.
Tõenäoliselt olid beotukide esivanemad kõige esimesed põlisameeriklased, kellel tekkis 11. sajandil kontakt Euroopast pärinevate vanapõhjala kultuuri esindajate viikingitega. Viimased kutsusid neid nimega "skrælingjar", pidades neid barbariteks. 2010. aasta DNA-analüüs paljastas Islandi võimaliku seotuse beotukist naisega (tõenäoliselt röövitud).
Alates 1497. aastast, Inglise krooni egiidi all seilava itaallase John Caboti saabumisega, tekkis saareelanikel laineteviisi kontakte Euroopa maadeavastajatega.
Erinevatalt teistest põlisameeriklastest vältisid beotukid otsest kontakti, liikudes ümberasujate eest sisemaale. Konkurents käis hülge-, lõhe- ja linnupüügi pärast.
Holland 2018. aasta taliolümpiamängudel

Holland osales 2018. aasta taliolümpiamängudel Pyeongchangis 33 sportlasega, kes võistlesid 4 spordialal.
Hollandile tõid olümpiakulla kiiruisutajad Kjeld Nuis (2 korda), Carlijn Achtereekte, Ireen Wust, Sven Kramer, Jorien ter Mors ja Esmee Visser ning lühirajauisutaja Suzanne Schulting.
Schönwies

Schönwies on vald ("Gemeinde") Austrias Tirooli liidumaal Landecki ringkonnas. Vald asub 737 m kõrgusel merepinnast. Valla pindala on 31,329 km², 1. jaanuaril 2016 elas seal 1726 inimest. Vald asub 8 km Landeckist kirdes ja 7 km Imstist läänes. 
Peamine sissetulekuallikas on lubjakivist ballastkivide kaevandamine.
Valla kõrgeim punkt on Große Schlenkerspitze (2827 m), mis on ühtlasi ka kõrgeim mägi idapoolsetes Lechtali Alpides.
Ebba Andersson

Ebba Kristina Andersson (sündinud 10. juulil 1997 Skellefteås) on Rootsi murdmaasuusataja.
Ta on kolmekordne juunioride maailmameister.
Maailma karikasarjas tegi ta debüüdi 15. veebruaril 2015 Östersundis, kus sai 15 km vabatehnikasõidus 16. koha. Esimest korda jõudis ta poodiumile 25. novembril 2018 Kuusamos 10 km klassikatehnikas.
2017. aasta maailmameistrivõistlustel Lahtis võitis ta teatesõidus hõbemedali. 30 km vabatehnikasõidus oli 17. ja 15 km vabatehnikasõidus 22.
Tema esimesed olümpiamängud oli 2018. aasta taliolümpiamängud Pyeongchangis. Oma esimesel alal saavutas ta 15 km suusavahetusega sõidus neljanda koha. Teatesõidus võitis ta hõbemedali. Lisaks oli ta nii 10 km vabatehnikas kui ka 30 km klassikas 13.
2019. aasta maailmameistrivõistlustel Seefeldis tuli ta teatesõidus maailmameistriks.
Andersson on tegelenud ka kestvusjooksuga. 2015. aasta juunioride Euroopa meistrivõistlustel sai ta 3000 meetri jooksus ajaga 9.29,98 kuuenda koha.
Saavutused.
Maailma karikasarjas.
Ebba Andersson on individuaalarvestuses osalenud () 18 maailma karikasarja etapil ja jõudnud poodiumile kuuel korral.
Kanada mereprovintsid

Kanada mereprovintside all mõeldakse regiooni, mis koosneb kolmest provintsist Kanada idarannikul: New Brunswick, Prince Edward Island ja Nova Scotia.
Mereprovintsid koos neljanda idapoolseima provintsiga Newfoundland ja Labrador moodustavad omakorda Atlandi-Kanada piirkonna.
Nathalie von Siebenthal

Nathalie von Siebenthal (sündinud 30. septembril 1993) on endine Šveitsi murdmaasuusataja.
2015. aastal võitis ta Almatõs toimunud alla 23-aastaste maailmameistrivõistlustel 15 km suusavahetusega sõidus kuldmedali ja 10 km vabatehnikasõidus pronksmedali.
2015. aasta maailmameistrivõistlustel Faluns oli parimaks tulemuseks kuues koht 10 km vabatehnikas.
2017. aasta maailmameistrivõistlustel Lahtis saavutas ta 15 km suusavahetusega sõidus neljanda koha. 30 km vabatehnikasõidus oli ta 11.
Tema esimesed olümpiamängud on 2018. aasta taliolümpiamängud Pyeongchangis. Oma esimesel alal saavutas ta 15 km suusavahetusega sõidus seitsmenda koha.
Maailma karikasarjas tegi ta debüüdi 14. detsembril 2013, saavutades Davosis toimunud 15 km vabatehnikasõidus 56. koha. Esimest korda jõudis ta punktikohale aasta hiljem samas kohas, kui oli 10 km klassikatehnikas 30. Tema parimaks kohaks maailma karikasarjas jäi neljas, mille ta saavutas Tour de Ski neljandal etapil 4. jaanuaril 2018 Oberstdorfis 10 km vabatehnikasõidus ühisstardis.
Ta teatas sportlaskarjääri lõpetamisest 2019. aasta oktoobris.
Saavutused.
Maailma karikasarjas.
Nathalie von Siebenthal osales individuaalarvestuses 109 maailma karikasarja etapil.
See (Tirool)

See on vald ("Gemeinde") Austrias Tirooli liidumaal Landecki ringkonnas. Vald asub 1056 m kõrgusel merepinnast. Valla pindala on 58,08 km², 1. jaanuaril 2016 elas seal 1219 inimest. Vald paikneb 8 km Landeckist edelas. Küla asutasid aastal 1400 talunikud. Tänapäeval on peamiseks sissetulekuallikaks turism.
Teresa Stadlober

Teresa Stadlober (sündinud 1. veebruaril 1993 Schladmingis) on Austria murdmaasuusataja.
Tema isa Alois Stadlober on endine murdmaasuusataja ja ema Roswitha Steiner endine mäesuusataja.
2018. aasta taliolümpiamängudel Pyeongchangis oli ta suusavahetusega sõidus seitsmes, 10 km vabatehnikas üheksas ja sprinditeates 14. 30 km klassikasõidus ühisstardist oli ta veel kümme kilomeetrit enne lõppu medalikohal, kuid eksis seejärel rajal ja lõpetas üheksandal kohal.
2022. aasta taliolümpiamängudel Pekingis võitis ta suusavahetusega sõidus pronksmedali, mis oli tema esimeseks tiitlivõistluste medaliks täiskasvanute klassis.
Maailma karikasarjas tegi ta debüüdi 29. novembril 2013, saavutades Kuusamos toimunud klassikatehnikasprindis 97. koha. Punktikohale jõudis ta juba samal hooajal, kui oli Tour de Ski kuuendal etapil 5 km klassikatehnikas 24. Esimest korda jõudis ta poodiumile 6. jaanuaril 2018, kui oli Tour de Ski viiendal etapil Val di Fiemmes 10 km klassikatehnikas kolmas. Päev hiljem oli ta tuuri viimasel etapil 9 km mäkketõusus teine ja sai tuuri üldkokkuvõttes viienda koha.
Saavutused.
Maailma karikasarjas.
Teresa Stadlober on individuaalarvestuses osalenud () 171 maailma karikasarja etapil ja jõudnud poodiumile kolmel korral.
JW Komandosów

Jednostka Wojskowa Komandosów (JWK) on Poola relvajõudude erivägede üksus.
Üksus paikneb Lubiniecis.
Ajalugu.
Tegemist on kõige vanema eriüksusega Poola relvajõududes. Üksus loeb enda alguseks 1957. aastat, kui 6. õhudessantvägede diviisi koosseisu loodi kaugluure kompanii. 1961. aastal loodi kompanii baasil 26. kaugluure pataljon. 1964. aastal nimetati üksus ümber 1. ründepataljoniks, 1993. aastal formeeriti 1. erirügemendiks, 1995. aastal anti rügemendile aunimetus "Komandosów". 2011. aastast kannab nime Jednostka Wojskowa Komandosów (JWK).
JWK on osalenunud operatsioonidel Makedoonias, Kongos, Iraagis, Pakistanis ja Afganistanis. Lisaks on osaletud korduvalt NATO reageerimisväes (NRF) ning Ukrainas väljaõppemissioonil, treenides sealseid eriüksusi. Üksus on korduvalt koostööd teinud ka Eesti eriväelastega, sealhulgas erinevatel õppustel (näiteks Flintlock 2016), NRF-is ja väljaõppemissioonil Ukrainas.
Reddersburg

Reddersburg on linn Lõuna-Aafrika Vabariigis Free State'i provintsis Xhariepi ringkonnas Kopanongi vallas.
Linn on asutatud 1861. aastal.
Lõuna-Aafrika Vabariigi 2011. aasta rahvaloenduse andmetel oli Reddersburgi elanikkonnast mustanahalisi aafriklasi 85,7%, valgeid 10,9%, värvilisi 2,8%, India või Aasia päritolu inimesi 0,3% ja teisi 0,3%. Sotho keelt kõneles emakeelena 65,7%, koosa keelt 15,7% ja afrikaani keelt 14,0%.
7 Eskadra Działań Specjalnych

7 Eskadra Działań Specjalnych (tõlkes "7. erioperatsioonide eskadrill"; 7 EDS) on 2011. aastal loodud Poola õhuväe üksus, mis tegeleb Poola erivägede operatsioonide toetamisega õhutranspordi ja õhutuletoetuse näol.
Üksus asub 33. õhuväe transpordibaasist, mis paikneb Podwidzis. Üksuse lahingukopteri meeskonnad on läbinud väljaõppe Ameerika Ühendriikide õhuväe baasis Hurlburt Fieldis. 
Üksuse liikmed on osalenud missioonidel Afganistanis, Iraagis ja Tšaadis.
Päikesepiste

Päikesepiste saadakse pikaajalise ja otsese päikesekiirguse tõttu katmata peale, mille tagajärjel tekib aju- ja ajukestade veresoonte laienemine ehk ajuturse.
Ülekuumenemise tekitajaks on pikaajaline valgus- ja soojuskiirgus, mitte UV-kiirgus. Päikesepiste tüüpilised tundemärgid on peapööritus, iiveldus, oksendamine, peavalu, kuklakangestus, punetav nägu ja jahe nahk. Äärmuslikul juhul võib päikesepiste põhjustada isegi surma. Oht päikesepistet saada on suurim väikelastel ja hõredate juustega inimestel.
Endel Meiusi

Endel Meiusi (7. november 1932 – 11. jaanuar 2018) oli eesti päritolu ameerika vaimulik ja evangelist. 
Endel Meiusi sündis Tallinnas. Tema vanemad kuulusid Villardi kogudusse, isa oli Priikoguduste Liidu juhatuse liige ja ajakirja „Armu Hääl” vastutav toimetaja. Suved veetis Endel Saaremaal, kus tema vanaisa oli Vanamõisa koguduse vanem.
Tallinna pommitamise järel põgenes perekond Rootsi, kus Endel lõpetas keskkooli. 1949–1953 elati Austraalias, kus Endel täiendas end elektroonika alal. Sealt siirdus ta USA-sse usuteadust õppima. 
Meiusi on teeninud pastorina kogudusi Ameerikas ja Austraalia eestlaste keskel. Oma põhikutsumust tundis ta pigem evangelistina ja on oma sõnul külastanud 76 riiki. Üliõpilasena korraldas Endel 1953. aastal esimese eestikeelse raadiosaate. Sealt alates sai tema südameasjaks raadiomisjon. Tema missiooniks oli Piiblite levitamine, kristliku raadio käivitamine ning humanitaarabi jagamine.
Eesti taasiseseisvumise ajal pühendas Meiusi aega ja energiat kodumaa heaks Eesti Kristliku Ministri (inglise keeles "Estonian Christian Ministries") teenistuses, trükkides ja läkitades siia Piibleid. Meiusi südamesooviks oli ehitada üles vaimulik Pereraadio. See sündis novembris 1993. Selleks ajaks oli valmis ehitatud Oleviste stuudio. Samal aastal hakati saateid tegema Tallinnas ja Kuressaares, peagi ka Tartus. Raadiotööd toetas Meiusi mitmel viisil kuni oma elu lõpuni.
Endel abiellus Mairi Konsaga 1955. aastal. Paaril sündisid tütar ja kaks poega.
Bulgaaria 2018. aasta taliolümpiamängudel

Bulgaaria osales 2018. aasta taliolümpiamängudel Pyeongchangis 21 sportlasega (neist 9 naist), kes võistlesid 6 alal.
Avatseremoonial kandis Bulgaaria lippu lumelauasõitja Radoslav Yankov.
Kelgutamine.
Meeste ühekelgul võistles Pavel Angelov.
Laskesuusatamine.
Bulgaariat esindasid 5 meest ja 5 naist.
Murdmaasuusatamine.
Bulgaariat esindasid Yordan Chuchganov, Veselin Tsinzov ja Antonia Grigorova-Burgova.
Mäesuusatamine.
Võistlesid Albert Popov, Kamen Zlatkov ja Maria Kirkova.
Lumelauasõit.
Võistlesid Radoslav Yankov, Teodora Pencheva ja Aleksandra Zhekova.
Suusahüpped.
Meestest võistles Vladimir Zografski, kes normaalmäel saavutas 226,5 punktiga 14. koha.
Sininihe

Sininihe on spektri nihkumine lühemale lainepikkusele valguses, mis tuleb kaugetelt taevakehadelt ja liigub vaatleja suunas. Selle vastand on punanihe.
Valguslained surutakse spektri sinise otsa suunas. Kuna valguslained surutakse väiksemaks, liiguvad nad ioniseerivate tasemeteni, mis algavad ultraviolettkiirgusel. See kahjustab orgaanilist ainet rakulisel tasemel nagu näiteks päikesepõletus. Mida kiiremini liigub valgus vaatleja suunas, seda rohkem surutakse valguslaineid väiksemaks, kuni see muutub röntgenikiirguseks ja lõpuks gammakiirguseks.
Sininihkeefekti võib näha nii mõneski kosmoseteemalises ulmefilmis.
Atlandi-Kanada

Atlandi-Kanada (inglise keeles "The Atlantic Provinces", prantsuse keeles "Provinces de l'Atlantique") hõlmab Kanada nelja Atlandi ookeani äärset provintsi: Newfoundland ja Labrador, New Brunswick, Prince Edward Island ja Nova Scotia.
Viikingid.
Esimese aastatuhande vahetusel m.a.j proovisid viikingid tänasele Kanada atlandirannikule üksikuid tugipunkte rajades seda koloniseerida, kuid jäid vähemusena alla kohalikele "metslastest" põlisasukatele ehk skräälingitele. Lahkudes ei saanud Vanapõhjala kultuuri esindajad kunagi otseselt teada, et külastasid suurt Põhja-Ameerika kontinenti.
JW GROM

Jednostka Wojskowa GROM on Poola relvajõudude erivägede eliitüksus, mis peamiselt tegeleb terrorismivastase võitluse ja suunatud rünnakutega. 
GROM-i loomisel võeti eeskuju NATO erisihtüksustest, näiteks Ameerika Ühendriikide Delta Force'ist ja DEVGRU-st ning Suurbritannia Special Air Service'ist. Üksust hinnatakse rahvusvahelises mastaabis väga kõrgelt ja see liigitatakse maailma parimate eriüksuste hulka.
Üksus paikneb Varssavis ja Gdańskis. Gdańskis paiknevad allüksused on võimelised osalema meresuunalistes erioperatsioonides.
Ajalugu.
Üksus loodi 13. juulil 1990, täieliku lahinguvalmiduse saavutas 1992. aastal. Üksuse loomisel kasutati USA ja Briti eriüksuste kogemusi (värbamine, väljaõpe, relvastus ja varustus).
Alates 1995. aasta septembrist on GROM-i liikmetel õigus kanda Teise maailmasõja aegsete Poola eriväelaste "cichociemni" nimetust ('vaiksed ja nähtamatud') ja traditsioone.
Üksus on osalenud missioonidel Haitil, Kosovos, Horvaatias, Iraagis ja Afganistanis.
Kännuseened

Kännuseened on Tartu Loodusmaja ajaleht.
Ajaleht hakkas ilmuma aastal 2015. 
Tartu Loodusmaja varasem ajaleht Kuldkinga Teataja oli ilmumise lõpetanud.
Võsu sadam

Võsu sadam (sadama kood: EE VOS) on Käsmu lahe lõunakaldal Lääne-Viru maakonnas Haljala vallas asuv väikesadam. Praeguse sadama rajamise eeltöid alustati 2011. aastal ja sadam avati 2015. aastal.
Sadama koordinaadid on 59°35'07.43N ja 25°58'20.27E. Sadam laiub 1,4881 hektaril ning selle territooriumil asub kolm kaid üldpikkusega 80 m. Suurim sügavus kai ääres on 1,5 m. Sadamateenuseid osutatakse vaid alla 24-meetrise kogupikkusega veesõidukitele. Suurim võimalik laev, mida sadamas teenindatakse, on pikkusega 10 m, laiusega 4 m ja süvisega 0,8 m.
Sadamas on elektrivarustus, saab varuda joogivett, ära anda olmeprügi ja kasutada tualetti. Sadamas asuvad ka slipp ja autoparkla. Kütust on võimalik tankida makseterminaliga konteinertanklas.
2017. aastast tegutseb Võsu sadamas restoran Wöse, mis on saanud nime Võsu omaaegse kohanime järgi.
Ajalugu.
Praeguses sadamakohas Võsul asus Palmse mõisa telliselöövi sadamasild. Mõis ehitas aastatel 1895–1904 tellisetehase rekonstrueerimise käigus randa sadamasilla ja pani maha raudteerööpad. Tellised laaditi käsitsi vagunitesse, veeti mööda raudteed paatidesse ja sealt laevadele. Pärast Võsu tellisetehase sulgemist 1933. aastal jäi muul kuni 1944. aastani kohalikele kaluritele kasutada, misjärel hakkas see lagunema.
Kooskõlas Vihula valla arengukava ja üldplaneeringuga otsustati ajaloolisesse sadamakohta rajada uus sadam. Selleks algatati 2011. aastal Vihula vallavolikogu otsusega sadama detailplaneeringu koostamine. Sadam oli esialgu mõeldud eelkõige kohalikuks kalasadamaks. 2012. aastal kehtestas Vihula vallavolikogu oma otsusega nr 189 uue sadama ehitamiseks detailplaneeringu. Samal aastal esitati Põllumajanduse Registrite ja Informatsiooni Ametile (PRIA) rahataotlus, mis rahuldati 2013. aastal. Positiivse otsusega eraldati raha sadama esimeseks ehitusjärguks. Sadama projekteerimiseks ja ehitamiseks sõlmis Vihula vallavalitsus lepingu OÜ-ga Monoliit. Sadam avati 11. juulil 2015.
Ameerika Ühendriikide asepresident

Ameerika Ühendriikide asepresident (inglise keeles "Vice President of the United States"; VP) on Ameerika Ühendriikide föderaalvalitsuse täidesaatvas harus kõrgeima järel teine ametnik (kõrgeim on Ameerika Ühendriikide president), esimene presidendiameti pärimisjärjekorras. Asepresident on ka seadusandliku võimu ametnik, olles USA põhiseaduse esimese artikli järgi senati eesistuja, kuid tohib senatis hääletada ainult hääletuste viikijäämisel. Samuti on asepresident eesistujaks kongressi kahe koja ühisistungitel.
Asepresidendi valib kaudselt koos presidendiga neljaks aastaks Ameerika Ühendriikide rahvas läbi valijameeste kogu.
Asepresident on ka Riikliku Julgeoleku Nõukogu põhikoosseisu liige ja Smithsonian Institutioni juhatuse liige.
Asepresidendi abikaasa on Ameerika Ühendriikide teine leedi või Ameerika Ühendriikide teine džentelmen.
Praegune (ehk 50.) asepresident on J. D. Vance. Ta astus ametisse 20. jaanuaril 2025.
Belgia 2018. aasta taliolümpiamängudel

Belgia osales 2018. aasta taliolümpiamängudel Pyeongchangis 22 sportlasega, kes võistlesid 9 spordialal.
Bobisõit.
Belgia osales kahe kahebobiga: An Vannieuwenhuyse ja Sara Aerts ning Elfje Willemsen ja Sophie Vercruyssen.
Iluuisutamine.
Belgiat esindasid Jorik Hendrickx ja Loena Hendrickx.
Kiiruisutamine.
Võistlesid Bart Swings, Mathias Vosté ja Jelena Peeters.
Laskesuusatamine.
Belgiat esindasid Florent Claude ja Michael Rösch.
Lumelauasõit.
Belgiat esindasid Sebbe De Buck, Seppe Smits ja Stef Vandeweyer.
Lühirajauisutamine.
Võistlesid Jens Almey ja Petré Ward.
Murdmaasuusatamine.
Belgiat esindas Thierry Langer.
Mäesuusatamine.
Mäesuusatajatest kuulusid Belgia koondisse Marjolein Decroix, Kim Vanreusel, Kai Alaerts ja Sam Maes.
Skeleton.
Belgiat esindas Kim Meylemans.
Poola 2018. aasta taliolümpiamängudel

Poola osales 2018. aasta taliolümpiamängudel Pyeongchangis 62 sportlasega, kes võistlesid 12 spordialal.
Poola lippu kandis avatseremoonial kiiruisutaja Zbigniew Bródka.
Olümpiavõitjaks tuli suusahüppaja Kamil Stoch, kes võitis meeste suure mäe võistluse.
Ameerika Ühendriikide valitsus

Ameerika Ühendriikide valitsus on Ameerika Ühendriikide täidesaatva võimu organ, mille liikmeks olevad ministrid teostavad riigijuhtimise ülesandeid läbi neile alluvate ministeeriumide. Valitsusel Ameerika Ühendriikide presidendi suhtes nõuandev roll.
Patrik Ouředník

Patrik Ouředník (sündinud 23. aprillil 1957 Prahas) on tšehhi kirjanik ja tõlkija. 1984. aastal emigreerus ta Prantsusmaale.
Ta on tõlkinud kirjandust prantsuse keelest tšehhi keelde (François Rabelais, Alfred Jarry, Raymond Queneau, Samuel Beckett, Henri Michaux, Boris Vian, Claude Simon) ja tšehhi keelest prantsuse keelde (Bohumil Hrabal, Vladimír Holan, Jan Skácel, Miroslav Holub, Jiří Gruša, Ivan Wernisch).
Tema tuntumaid raamatuid on rohkem kui 30 keelde tõlgitud "Europeana. Stručné dějiny dvacátého věku" (2001), mis ilmus eesti keeles 2018 ("Europeana. Kahekümnenda sajandi lühiajalugu", tõlkinud Küllike Tohver, Loomingu Raamatukogu 3–4).
Elektrooniline tantsumuusika

Elektrooniline tantsumuusika (inglise keeles "electronic dance music"; tuntud ka kui EDM, tantsumuusika, klubimuusika) on lai valik löövaid elektroonilisi muusikažanre, mis on tehtud peamiselt ööklubide, reivide ja festivalide jaoks. EDM-i toodetakse üldiselt diskoritele (DJ-d) taasesituseks, kes loovad sujuvaid lugude valikuid, mida nimetatakse DJ-miksiks, liikudes ühelt salvestuselt teisele. EDM-i tootjad esitavad ka oma muusikat otse kontserdi- või festivalikeskkonnas, mida mõnikord nimetatakse "live-PA"-ks. Euroopas on EDM-i sageli nimetatud tantsumuusikaks või lihtsalt tantsuks.
1980. aastate lõpus ja 1990. aastate alguses, pärast "raving"'u ja piraatraadio tekkimist ning klubikultuuri huvi tõusu, sai EDM populaarseks peamiselt Euroopas. Ameerika Ühendriikides sel ajal polnud tantsukultuuri heakskiitmine sama üldine, ja ehkki nii "electro" kui ka "Chicago house"-muusika olid väga mõjukad nii Euroopas kui ka Ameerika Ühendriikides, jäid peamised meediaväljaanded ja plaadistajad EDM-ile vaenulikuks. Ühtlasi pani ilmne seos EDM-i ja narkokultuuri vahel valitsused nii riikide kui linnade tasandil rakendama seadusi ja poliitikaid, mille eesmärk oli hoida ära reivikultuuri levikut.
Seejärel tõusis EDM-i populaarsus uuel aastatuhandel kogu maailmas, sealhulgas Ameerika Ühendriikides ja Austraalias. 2010. aastate alguses püüdis terminit "elektrooniline tantsumuusika" ja akronüümi "EDM" puššida Ameerika Ühendriikide muusikatööstus ja muusikaajakirjandus, et rebrändida Ameerika reivikultuuri. Hoolimata tööstusharu katsest luua spetsiifiline EDM-i bränd, jätkub akronüümi kasutamine mitmete žanrite, sh "house"'i, "techno", "trance"'i, "drum'n'bass"'i, "dubstep"'i ja nende vastavate alamžanrite katusterminina. Žanr saavutas oma haripunkti popmuusika peavoolu domineeriva jõuna 2010. aastatel.
Mikmakid

Mikmakid (Mi'kmaq või Mi'gmaq; samuti "Mi'kmaw" või "Mi'gmaw, L'nu" ja "Micmac") kuuluvad Atlandi-Kanada provintside ja Québeci provintsis asuva Gaspé poolsaare ning Ameerika Ühendriikide osariigi Maine'i kirdealade indiaanlastest põlisasukate hulka. Nad olid kütid-korilased, kes nimetasid enda hallatavat territooriumi Mi'kma'ki või Mi'gma'gi.
Kontakt eurooplastega.
Mikmakkide ja beotukkide eelkäijatel olid 1. aastatuhande paiku ühed kõige esimesed kontaktid Euroopa maadeuurijatega, vanapõhjala kultuuri esindanud viikingitega.
Hammustamine

Hammustamine on suu avamine ning lõualuude kokkusurumine hammustatava eseme või materjali ümber. Hammustamine on tavapärane praktika paljudel roomajatel, imetajatel, kaladel ning kahepaiksetel, hammustavad ka lülijalgsed. Hammustamine võib olla rünnak saaklooma vastu, aga seda kasutatakse ka mälumisel, söögi peenestamisel järglaste jaoks, objektide kandmisel, nahapinnalt parasiitide eemaldamisel, taimeseemnete eemaldamisel karvkattest, sügamisel ja liigikaaslaste eest hoolitsemisel. Hammustamine on ka vahend enesekaitseks.
Inimeste puhul esineb hammustamist iseäranis nooremate kui 30 kuu vanuste isendite puhul loomuliku reaktsioonina ebameeldivuse või soovide väljendamisel, kuid vanemate laste puhul peetakse seda eakohatuks, sest üldiselt on selleks eaks lapsed õppinud oma soove juba väljendama verbaalselt. Üle 30 kuu vanuste laste ja inimeste puhul võib hammustamisest loobumiseks olla vaja spetsialisti sekkumist.
Loomad inimesi hammustamas.
Loomahammustuse tagajärjel tekkiv vigastus on enamasti kombinatsioon torke-, rebimis- ja muljumishaavast. Koduloomade hammustused on peamine hammustamise teel saadud vigastuste liik inimeste puhul, kõige levinumad on kasside ja koerte hammustused, millega pöördub igal aastal Eestis arsti juurde üle tuhande inimese , lisaks esineb hamstrite, küülikute ja hobuste hammustusi. Inimesi hammustavad ka inimasustuse tingimustes elavad loomad nagu rotid, oravad, hiired ning harvem ka oma loomulikust keskkonnast inimkeskkonda sattunud loomad nagu nirgid, kährikud, rebased jt, aga ka maod nagu rästik.
Springbok

Springbok on linn Lõuna-Aafrika Vabariigis Põhja-Kapimaa provintsis, Namakwa ringkonna ja Nama Khoi valla halduskeskus.
Linn rajati 1862. aastal ja kandis kuni 1911. aastani nime Springbokfontein, mis seejärel lühendati Springbokiks. Springbok tähendab afrikaani keeles "hüpikgasell".
2011. aasta rahvaloenduse andmetel oli Springboki elanikest värvilisi 79,89%, valgeid 14,72%, mustanahalisi aafriklasi 4,14%, India või Aasia päritolu inimesi 0,51% ja teisi 0,73%. Afrikaani keelt pidas emakeeleks 95,14% inimestest, inglise keelt 1,68%, koosa keelt 0,83% ja tsvana keelt 0,76%.
Lekepealne madalsoo

Lekepealne madalsoo, ka Leke soo kõnekeeles Lekepealne, Laheva Leke, on soo Lääne maakonnas Haapsalu linna piiril vastu Lääne-Nigula valda, Laheva ja Kadaka külas. 
Soo on noor madalsoo keskmiselt 1 meeter üle merepinna. Soo loodeservas endise Vastalõugu sauna juures oli veel 20. sajandi algupoolel väike jäänukjärv, sügiseti esimese jääga käidi seal haugi raiumas (tänapäeval keelatud kalapüügiviis). Soo edelaosa on mõõduka kuivenduse mõjuga ja võsastub, ida ja põhjaosa on valdavalt heas seisus luhttarnasoo. Piki soo idaserva on arvukalt suuremaid ja väiksemaid allikaid, kujunemas on allikasoo laigud. Soos kasvab mitmeid looduskaitse all olevad taimeliike, pesitseb sookurg 
Soo lääneserva läbib eesvooluks olev Võnnu oja. Soo keskosa läbib vana magistraalkraavina Möldre oja, mis poolitab soo võsastuvaks ja heas seisus osaks. Soosse suubub põhja poolt kraavidest ajutine karstioja Alba karstijärvest . 
Lekepealse idaservas asub arheoloogiamälestisena kaitse all olev ohvriallikas (Laheva Silmaallikas), registri nr 10122.
Ala on kasutusel olnud heinamaana ja servaaladel karjamaana. Ala läbib kunagiste valla piiride lähedal paar kiviaeda.
Võsu muusikapäevad

Võsu muusikapäevad on alates 1992. aastast Võsul toimuv muusikaüritus. 
Muusikapäevadel musitseerivad orkestrid ja solistid, saab kuulda džässi ja klassikat. Kontserte annavad nii kohalikud kui ka külalisesinejad.
Ajalugu.
Muusikapäevad said alguse 1992. aastal. Idee autorid olid Rakvere kultuuritegelane Valdur Liiv, Eesti Kontserdi direktor Jüri Leiten, dirigent Tarmo Leinatamm ja tollane Võsu vallavanem Vaado Sarapuu.
Abimõis

Abimõisaks nimetatakse suurema mõisa juurde kuulunud väiksemat mõisa. 
Näiteks lisaks Palmse esinduslikule mõisakompleksile oli mõisal veel neli abimõisa, kaheksa veskit ja kuus kõrtsi.
Horvaatia 2018. aasta taliolümpiamängudel

Horvaatia osales 2018. aasta taliolümpiamängudel Pyeongchangis 19 sportlasega, kes võistlesid 4 spordialal.
Bobisõit.
Horvaatia pani välja kahebobi (Dražen Silić ja Benedikt Nikpalj) ja neljabobi (Dražen Silić, Mate Mezulić, Benedikt Nikpalj ja Antonio Zelić).
Kelgutamine.
Ühekelgul võistles Daria Obratov.
Murdmaasuusatamine.
Meestest võistlesid Krešimir Crnković ja Edi Dadić ning naistest Vedrana Malec ja Gabrijela Skender.
Mäesuusatamine.
Horvaatia pani välja 4 naist ja 6 meest: Andrea Komšić, Leona Popović, Ida Štimac, Lana Zbašnik, Elias Kolega, Samuel Kolega, Istok Rodeš, Matej Vidović, Natko Zrnčić-Dim ja Filip Zubčić.
Kid Rock

Robert James Ritchie (sündinud 17. jaanuaril 1971), tuntud kui Kid Rock, on Ameerika laulukirjutaja, räppar, muusik, produtsent, ühiskonnaaktivist ja näitleja. Oma rohkem kui 20-aastase karjääri jooksul on ta oma muusikasse seganud "rock-"i, hiphopi ja kantrit. Ta on iseõppinud multiinstrumentalist, kes suudab mängida kõiki pille oma taustabändis, "Twisted Brown Trucker". Kid Rock alustas oma karjääri räppari ja DJ-na.
Marientali

Marientali (mittesoovitatavalt Marienthali) (lühend MA) on linnaosa, mis asub Kuressaare lääneosas. Marientali kõrval asub Kudjape alevik.
Marientali kortermajade kvartal kerkis Kuressaare lõunaservale Marientali ja Pihtla tee ristmiku ümbrusse 1960.–1970. aastate elamuehitusbuumi käigus. Hiljem hakkas kvartal laienema tänu aktiivsele individuaalelamute ehitusele ja tänaseks on Marientali teest Pihtla poole, kunagise mõisa ümbrusse jääv väikeelamurajoon saanud eraldi Lilleküla nime.
Ameerika Ühendriigid 2018. aasta taliolümpiamängudel

Ameerika Ühendriigid osales 2018. aasta taliolümpiamängudel Pyeongchangis 242 sportlasega, kes võistlesid kõigil kavas olnud 15 spordialal.
Kuldmedali võitsid lumelauasõidus Redmond Gerard, Jamie Anderson, Chloe Kim ja Shaun White vigursuusatamises David Wise, mäesuusatamises Mikaela Shiffrin, murdmaasuusanaiskond Jessica Diggins ja Kikkan Randall, USA jäähokinaiskond ning USA jääkeeglimeeskond.
Kanada 2018. aasta taliolümpiamängudel

Kanada osales 2018. aasta taliolümpiamängudel Pyeongchangis 225 sportlasega, kes võistlesid 14 spordialal.
Kanada lippu kandsid avatseremoonial iluuisutajad Tessa Virtue ja Scott Moir.
Olümpiavõitjaks tulid iluuisutamisvõistkond koosseisus Patrick Chan, Kaetlyn Osmond, Gabrielle Daleman, Meagan Duhamel, Eric Radford, Tessa Virtue ja Scott Moir, Tessa Virtue ja Scott Moir jäätantsus; Mikaël Kingsbury, Cassie Sharpe, Brady Leman ja Kelsey Serwa vigursuusatamises, Sébastien Toutant lumelauasõidus, Kaitlyn Lawes ja John Morris jääkeeglis, Ted-Jan Bloemen kiiruisutamises, Samuel Girard lühirajauisutamises ning Justin Kripps ja Alexander Kopacz kahebobis.
Uitenhage

Uitenhage (2021. aasta veebruarist ametlikult Kariega) on linn Lõuna-Aafrika Vabariigis Ida-Kapimaa provintsis Nelson Mandela Bay linnaringkonnas.
Uitenhage on asutatud 1804. aastal.
Uitenhage on oluline tööstuslinn, seal asuvad Volkswageni ja Goodyeari tehased.
2011. aasta rahvaloenduse andmetel oli Uitenhage elanikest värvilisi 54,71%, mustanahalisi aafriklasi 23,81%, valgeid 18,44%, India või Aasia päritolu inimesi 1,25% ja teisi 1,79%. Afrikaani keelt pidas emakeeleks 68,85% inimestest, koosa keelt 17,90% ja inglise keelt 10,36%.
Shady Records

Shady Records on Ameerika plaadifirma, mis on spetsialiseerunud hiphopmuusikale. 
Pärast üliedukat albumit "The Slim Shady LP" aastal 1999 lõid Eminem ja tema manager Paul Rosenberg plaadifirma Shady Records. See on välja andnud üheksa esitaja plaate. Samuti on see olnud osa raadiojaama Shade 45 äritegevusest Sirius Satellite Radio kaudu. 
Ajakiri XXL Magazine on Shady Recordsist välja andnud eriväljaande. Plaadifirma on ka ülieduka 2006. aasta turnee "Anger Management" taga. Ta on kokku pannud ka filmi “8-Mile” jaoks tehtud Eminemi "soundtrack"'i, millel on filmi tunnuslugu "Lose Yourself". Laul võitis Oscari parima originaallaulu eest, see oli esimene, mis antud hiphopžanris laulule. Firma on teeninud RIAA autasu (plaatina- või kõrgem staatus) seitsmele oma neljateistkümnest albumist.
Jaapan 2018. aasta taliolümpiamängudel

Jaapan osales 2018. aasta taliolümpiamängudel Pyeongchangis 124 sportlasega, kes võistlesid 13 spordialal.
Olümpiavõitjaks tulid iluuisutaja Yuzuru Hanyū, kiiruisutajad Nao Kodaira ja Nana Takagi ning kiiruisutamisnaiskond koosseisus Miho Takagi, Ayaka Kikuchi, Ayano Sato ja Nana Takagi. 
Jaapani lippu kandis avatseremoonial suusahüppaja Sara Takanashi.
Suusahüppaja Noriaki Kasaist sai 9. veebruaril esimene sportlane, kes on osalenud 8 taliolümpiamängudel.
Rohelised kassid

"Rohelised kassid" on Eesti 2017. aasta mängufilm, mille on lavastanud Andres Puustusmaa. Film esilinastus 20. novembril 2017 Tallinnas.
Hiina 2018. aasta taliolümpiamängudel

Hiina osales 2018. aasta taliolümpiamängudel Pyeongchangis 81 sportlasega, kes võistlesid 12 spordialal.
Olümpiavõitjaks tuli lühirajauisutaja Wu Dajing meeste 500 m distantsil.
Benoni

Benoni on linn Lõuna-Aafrika Vabariigis Gautengi provintsis Ekurhuleni linnaringkonnas.
Benoni on asutatud 1881. aastal.
Alates 2000. aasta detsembrist ei ole Benoni enam iseseisev omavalitsusüksus, vaid kuulub Ekurhuleni linnaringkonna koosseisu.
Lõuna-Aafrika Vabariigi 2011. aasta rahvaloenduse andmetel oli Benoni elanikest mustanahalisi aafriklasi 45,19%, valgeid 38,05%, India või Aasia päritolu inimesi 13,86%, värvilisi 2,08% ja teisi 0,82%. Inglise keelt pidas emakeeleks 41,04% inimesi, afrikaani keelt 19,31%, suulu keelt 17,08%, pedi keelt 5,25%, sotho keelt 3,32%, tsonga keelt 3,07%, koosa keelt 2,52%, ndebele keelt 2,07% ja tsvana keelt 1,61%.
Benonis on sündinud näitleja Charlize Theron. Benonis on üles kasvanud praegune Monaco vürstinna Charlene (varasema nimega Charlene Wittstock).
Germiston

Germiston on linn Lõuna-Aafrika Vabariigis Gautengi provintsis, Ekurhuleni linnaringkonna halduskeskus.
Germiston on asutatud 1886. aastal.
Alates 2000. aasta detsembrist ei ole Germiston enam iseseisev omavalitsusüksus, vaid kuulub Ekurhuleni linnaringkonna koosseisu.
Lõuna-Aafrika Vabariigi 2011. aasta rahvaloenduse andmetel oli Germistoni elanikest mustanahalisi aafriklasi 62,26%, valgeid 31,28%, India või Aasia päritolu inimesi 3,02%, värvilisi 2,35% ja teisi 1,09%. Inglise keelt pidas emakeeleks 24,29% inimestest, afrikaani keelt 16,58%, suulu keelt 16,57%, koosa keelt 9,44%, pedi keelt 7,82%, sotho keelt 7,12%, tsonga keelt 4,04%, venda keelt 2,60%, tsvana keelt 2,46%, ndebele keelt 1,68% ja svaasi keelt 1,28%.
Slumerican

Slumerican on hiphopile orienteeritud sõltumatu Ameerika plaadifirma, mille on asutanud 2012. aastal räppar Yelawolf.
Šveits 2018. aasta taliolümpiamängudel

Šveits osales 2018. aasta taliolümpiamängudel Pyeongchangis 168 sportlasega, kes võistlesid 14 spordialal.
Olümpiavõitjaks tulid murdmaasuusataja Dario Cologna 15 km vabastiilis, vigursuusataja Sarah Höfflin pargisõidus ja mäesuusataja Michelle Gisin Alpi kahevõistluses, lumelauasõitja Nevin Galmarini ja Šveitsi mäesuusatamise segavõistkond.
Hotazel

Hotazel on linn Lõuna-Aafrika Vabariigis Põhja-Kapimaa provintsis John Taolo Gaetsewe ringkonnas Joe Morolongi vallas.
Hotazeli lähedal on mangaanikaevandused.
2011. aasta rahvaloenduse andmetel oli Hotazeli elanikest mustanahalisi aafriklasi 61,73%, valgeid 22,61%, värvilisi 14,58%, India või Aasia päritolu inimesi 0,85% ja teisi 0,17%. Tsvana keelt pidas emakeeleks 48,76% inimestest, afrikaani keelt 37,84%, inglise keelt 5,01%, sotho keelt 2,78%, koosa keelt 1,45%, suulu keelt 1,27% ja pedi keelt 0,91%.
Aarne Vesilind

Peep Aarne Vesilind, ka P. Aarne Vesilind, (13. juuni 1939 Tallinn – 28. jaanuar 2018 Hanover, New Hampshire, USA) oli eesti tehnikateadlane, filosoofiadoktor ja professor.
Aarne Vesilind sündis Tallinnas ja elas Pirital, kuid lahkus koos vanemate ja vennaga 1944. aastal Eestist, elas seejärel Saksamaal Geislingeni laagris ning alates 1949. aastast Ameerika Ühendriikides.
1962. aastal lõpetas ta Ameerika Ühendriikides Pennsylvania osariigis Bethlehemis Lehigh' ülikooli ning sai 1968. aastal Põhja-Carolina ülikoolist Chapel Hillis doktorikraadi.
1970. aastast oli ta Duke'i ülikooli õppejõud, aastast 1977 professor. 1976. aastal oli külalisprofessor Uus-Meremaal Waikato ülikoolis. 1990–1991 töötas ta New Hampshire'is Hanoveris Darthmouthi eetikainstituudi külalisteaduri ja -professorina. Aastatel 1991–1996 oli ta rakenduseetika keskuse direktor.
Pärast 30-aastast tööd Duke'i ülikoolis jätkas ta oma akadeemilist karjääri Pennsylvania osariigis Lewisburgis asuvas Bucknelli ülikoolis.
Teadustegevus.
Tema peamised valdkonnad olid keskkonnatehnika ja keskkonnaga seotud eetikaküsimuste temaatika. Eriti 1990. aastatel tegi ta uurimusi sademete veetustamise, setteärastuse, tahkete jäätmete käitluse ja keskkonnaeetika alal, näiteks:
Autori või kaasautorina on ta kirjutanud üle 40 erialase raamatu.
Huvid.
Palju aastaid tegutses ta skaudina (Eagle Scouti organisatsioonis). Ta oli ka kahe põlvkonna kolledžitudengite mentor.
Aarne Vesilind musitseeris kogu elu. Pensionile jäänult pühendus ta senisest rohkem kogukondlikele tegevustele ja hakkas taas aktiivsemalt tegelema muusikaga: asutas kogukonna liikmetest mitu ansamblit-orkestrit (nt Exit 13 Tuba Quartet) ning tegi eriti puhkpillikoosseisude jaoks paljude muusikapalade (sh ka eesti autorite loomingu) seadeid. Eriti veetles teda ammu unustatud muusikapaladele uue elu andmine. Ta komponeeris ka ise muusikat, mida on esitanud paljud USA muusikud.
Lisaks oli ta osav puutöö vallas.
Isiklikku.
Abikaasa Elizabethiga tutvus ta juba lapsena Beaveris koolis käies. Nende lapsed on Pamela, Steve ja Lauren.
Tema vend on Priit Vesilind.
Aarne Vesilind suri 28. jaanuaril 2018 vähki.
Makseterminal

Makseterminal on kaardilugeriga elektrooniline seade, mille vahendusel toimub maksekaardiga rahatehingute teostamine.
Makse teostamine makseterminali abil.
Makse algatamiseks sisestatakse pangakaart terminali ja sisestatakse PIN-kood. Kaardiomaniku pank kontrollib autoriseerimise käigus maksja sisestatud PIN-koodi vastavust, piisava raha olemasolu maksja kontol, päevalimiiti, kaardi kehtivusaega ja muid andmeid. Kontrolli edukal läbimisel broneeritakse kaarti omava panga poolt maksja kontol vastav makse summa. Info kaarditehingu õnnestumise kohta edastatakse makseterminali ekraanile. Makseterminalist väljastatakse kviitung tehingu toimumise kinnitusena. Kui autoriseerimine ei õnnestu (pangakontol ei ole piisavalt raha või maksekaardi kehtivusaeg on möödas), siis tehingut ei toimu.
Makseterminal saadab ostutehingute elektroonilise nimekirja kaardimaksesüsteemile, mis töötleb tehingud ning edastab info vastastikusteks tasaarveldusteks pankadele ja rahvusvahelistesse maksevõrkudesse. Kaardimaksesüsteem kogub kokku iga panga kaartidega tehtud tehingud ja reaalne raha liigub ühest pangast teise ühe korraga. Pangad teevad nende summade ulatuses omavahel tasaarveldusi.
Viipeterminal.
Viipemakseid toetava makseterminali puhul pole vaja puutevaba tehnoloogiaga pangakaarti kaardilugerisse sisestada, vaid piisab kaardiga terminali kohal viipamisest.
Laheva Silmaallikas

Laheva Silmaallikas ehk Laheva Ohvriallikas on silmaallikas Läänemaal Ridala kihelkonna Laheva külas. Allikas on arheoloogiamälestisena riikliku kaitsea all, Kultuurimälestiste Riiklikus registris nime all Ohvriallikas, registri numbriga 10122.
Silmaallika ümbruses on arvukalt sama suuri ja väiksemaid allikaid Lekepealse soo servas.
Rick James

Rick James (sünninimega James Ambrose Johnson, Jr; 1. veebruar 1948 New York – 6. august 2004 Los Angeles) oli Ameerika Ühendriikide laulja, muusik ja muusikaprodutsent.
Rick James oli Motowni plaadifirma palgal olev laulukirjutaja, artist ja produtsent. Teda kutsuti funk-muusika kuningaks ("King of Funk").
Ta kirjutas ning produtseeris laule järgmistele artistidele: Teena Marie, Stone City Band, Mary Jane Girls, Eddie Murphy.
Rick James arendas edasi funk-muusikat, segades seda souli, disko ja rokkmuusika elementidega. Tulemuseks oli žanr nimega P-Funk (Punk-Funk).
Uus-Meremaa 2018. aasta taliolümpiamängudel

Uus-Meremaa osales 2018. aasta taliolümpiamängudel Pyeongchangis 21 sportlasega, kes võistlesid 5 spordialal.
Uus-Meremaa lippu kandis avatseremoonial vigursuusataja Beau-James Wells.
Suurbritannia 2018. aasta taliolümpiamängudel

Suurbritannia osales 2018. aasta taliolümpiamängudel Pyeongchangis 58 sportlasega, kes võistlesid 11 spordialal.
Suurbritannia lippu kandis avatseremoonial skeletoni sõitja Lizzy Yarnold, kes tuli 17. veebruaril ka olümpiavõitjaks.
Austraalia 2018. aasta taliolümpiamängudel

Austraalia osales 2018. aasta taliolümpiamängudel Pyeongchangis 51 sportlasega, kes võistlesid 10 spordialal.
Austraalia lippu kandis avatseremoonial lumelauasõitja Scott James.
Austria 2018. aasta taliolümpiamängudel

Austria osales 2018. aasta taliolümpiamängudel Pyeongchangis 105 sportlasega, kes võistlesid 12 spordialal.
Austria lippu kandis avatseremoonial mäesuusataja Anna Veith.
Olümpiavõitjaks tulid kelgutaja David Gleirscher, vigursuusataja Anna Gasser ning mäesuusatajad Marcel Hirscher (kaks korda) ja Matthias Mayer.
Ojamaa kaevandus

Ojamaa kaevandus on põlevkivikaevandus Ida-Virumaal tootmiskeskusega Võrnu külas. Kaevandust haldab Viru Keemia Grupi (VKG) tütarettevõte VKG Kaevandused OÜ.
Ojamaa kaevandus on Eesti esimene taasiseseisvumisjärgselt rajatud kaevandus. Kaeveluba saadi 2004. aastal ja kaevandamist alustati 2009.
VKG Kohtla-Järvel asuvast tööstuskompleksist paikneb kaevandus 12,5 km kaugusel. Neid ühendab maapealne kaetud konveier. Kaevandus varustab VKG põlevkiviõli tootmise tehaseid.
Itaalia 2018. aasta taliolümpiamängudel

Itaalia osales 2018. aasta taliolümpiamängudel Pyeongchangis 122 sportlasega, kes võistlesid 14 spordialal.
Olümpiavõitjaks tulid lühirajauisutaja Arianna Fontana, kes kandis mängude avatseremoonial ka Itaalia lippu, lumelauasõitja Michela Moioli ja mäesuusataja Sofia Goggia.
Spiss

Spiss on vald ("Gemeinde") Austrias Tirooli liidumaal Landecki ringkonnas. Vald asub 1653 m kõrgusel merepinnast. Valla pindala on 24,5 km², 1. jaanuaril 2016 elas seal 118 inimest. Vald paikneb 22 km Landeckist lõunas Šveitsi piiril. See on üks väiksemaid valdu ringkonnas. Olles algselt Naudersi osa, sai see 1547. aastal omaette vallaks. Peamisteks sissetulekuallikateks on turism ja põllumajandus.
Stanz bei Landeck

Stanz bei Landeck on vald ("Gemeinde") Austrias Tirooli liidumaal Landecki ringkonnas. Vald asub 1040 m kõrgusel merepinnast. Valla pindala on 7,3 km², 1. jaanuaril 2016 elas seal 573 inimest. Vald paikneb 1 km Landeckist põhjas. 
Küla on kirjalikult esmamainitud 1150. aastal nimega Stanuc. Peamine sissetulekuallikas on ploomid, mis töödeldakse napsiks.
Strengen

Strengen on vald ("Gemeinde") Austrias Tirooli liidumaal Landecki ringkonnas. Vald asub 1012 m kõrgusel merepinnast. Valla pindala on 23,2 km², 1. jaanuaril 2016 elas seal 1205 inimest. Vald paikneb 7,7 km Landeckist läänes. 
Küla on esmamainitud 1774. aasta atlases nimega Gstreng. Peamine sissetulekuallikas on turism.
Valgevene 2018. aasta taliolümpiamängudel

Valgevene osales 2018. aasta taliolümpiamängudel Pyeongchangis 33 sportlasega, kes võistlesid 6 spordialal.
Valgevene lippu kandis avatseremoonial vigursuusataja Alla Tsuper.
Olümpiavõitjaks tuli Hanna Huskova vigursuusatamises ja Valgevene naiskond (Nadzeja Skardina, Iryna Kryŭko, Dzinara Alimbekava, Darja Domračava) laskesuusatamise teatesõidus.
Tobadill

Tobadill on väike vald ("Gemeinde") Austrias Tirooli liidumaal Landecki ringkonnas. Vald asub 1136 m kõrgusel merepinnast. Valla pindala on 16,48 km², 1. jaanuaril 2016 elas seal 521 inimest. Vald paikneb 4 km Landeckist läänes.
Küla on esmamainitud 1275. aastal kui "tabulat ill". Algselt Piansi osana eraldati küla 1949. aastal omaette vallaks.
Rosanna ja Trisanna jõgi ühinevad seal Sanna jõeks.
Peamine sissetulekuallikas on turism, näiteks kajakisõit.
Tösens

Tösens on vald ("Gemeinde") Austrias Tirooli liidumaal Landecki ringkonnas. Vald asub 930 m kõrgusel merepinnast. Valla pindala on 31,1 km², 1. jaanuaril 2016 elas seal 690 inimest. Vald paikneb 14 km Landeckist lõunas. Peamine sissetulekuallikas on turism.
Laserlõikus

 
Laserlõikus laserit materjalide lõikamiseks kasutav tehnoloogia. Tavaliselt kasutatakse seda tööstustootmises kuid on hakatud kasutama ka koolides, väikeettevõtetes ja hobi korras. Laserlõikus töötab suunates suure võimsusega laseri väljundit optiliste elementidega. Laseri optikat ja arvutijuhtimist kasutatakse materjali või laserkiire liigutamiseks. Tavaline materjalide lõikamiseks mõeldud kommertslaserlõikur jälgib programmi, et lõigata materjali sisse sobilik muster. Laserkiir teravustatakse materjali pinnale, mis seejärel sulab, põleb või aurustub. Protsessist jääb järgi kvaliteetse pinnaga serv. Tööstuslikke laserlõikureid kasutatakse nii leht- kui struktuurmaterjalide ja torude lõikamiseks.